**Vil du/de være med å halde Hjelmeland ope i januar 2020?

Me vil gjerne være eit godt vertskap for alle som ønsker å besøke Hjelmeland etter at Ryfast er opna. Mange vil nytte perioden med gratis passering til å prøve tunnelen, og me håpar at mange vil fortsette helgeturen vidare inn i Ryfylke. Derfor vil me invitera dykk til å bidra med spennande helgeaktivitetar og -opplevingar i januar 2020!**

**RYFAST – Noreg sitt største vegprosjekt**

Det har nok vært ein draum for mange gjennom lang tid, men for ca. 40 år sidan starta ein reell diskusjon om å etablera ein ferjefri forbindelse mellom Ryfylke og Nord-Jæren. Nå er prosjektet ein realitet og verdas lengste og djupaste undersjøiske tunnel – Ryfylketunnelen – opnar for trafikk måndag 30.desember 2019 og startar ein ny epoke i Ryfylke og i heile regionen.

**HJELMELAND – inkluderande, løysningsorientert og framtidsretta**

Det vil være **gratis passering** gjennom Ryfylketunnelen fram til Hundvågtunnelen opnar i februar 2020. Når tunnelen er opna stiller sjølvsagt heile Hjelmeland opp som **vertskap** for alle som ønsker å besøke oss! Me ønsker å bidra til å vise at Hjelmeland er eit naturleg val for å bu, arbeide og besøke. Vår overordna målsetting er å legge til rette for vekst i folketalet gjennom satsing på arbeidsplassar og attraktive lokalsamfunn.

**I heile gratisperioden ønsker me å invitera besøkande frå fjern og nær til å besøke Hjelmeland til spennande helgeaktivitetar og –opplevingar. Me ønsker å gi eit godt førsteinntrykk som gjør besøkande nysgjerrige slik at dei blir freista til å koma tilbake for fleire opplevingar.**

Den vedlagte annonsa vil bli publisert i **Ryfast-magasinet** som distribuerast fritt veka før jul i 12.000 eksemplar (30.000 lesarar) i kommunane Strand, Forsand og Hjelmeland samt på Hundvåg. I tillegg vil magasinet bli lagt ut digitalt på nettsidene til Strandbuen, Bygdabladet på Randaberg, Solabladet, Sandnesposten, Gjesdalbuen og Jærbladet i perioden 23. - 31. desember.

**MÅLGRUPPER – kven ønsker me skal bli freista til å ta helgeutflukta til oss i januar?**

Alle som ønsker det er sjølvsagt hjarteleg velkomne, men me ser for oss at dei som tek turen er:

* Alle som vil oppleva Ryfylketunnelen når den er gratis ☺
* Dei som vil oppleva vakker natur;- fjell, fjord, jord- og havbruk
* Dei som er opptekne av kortreiste og ureiste matgleder og opplevingar
* Dei som blir trigga av tanken på å busette seg i hjarta av Ryfylke, men som fortsatt ønsker å kunne jobba i «byen», eller kanskje etablere næring i Hjelmeland
* Dei som er på jakt etter hytte eller hyttetomt i Ryfylke og som er fasinert av den vakre naturen og den køfrie reisevegen til hytta
* Alle som kjenner nokon som bur eller har hytte i Hjelmeland og vil nytta anledninga til å besøke familie og vener

**KVA NÅ? – kva kan du/de bidra med av helgeaktivitetar og –opplevingar i januar?**

Alle som vil kan delta! Me ønsker å vise fram mangfaldet i Hjelmeland og vil difor invitera **fast- og fritidsbuande**, **frivillige**, **foreiningar og lag**, **bygderåda**, **matprodusentar** **og** **næringslivet** til å bidra. Me tenker oss opne gardar, matopplevingar med sal av lokale produkt, bedriftsbesøk og turar i dei ulike bygdene med guide. I tillegg kunne me tenke oss eit tilbod om transport til vanns og til lands (hopp-på-hopp-av) slik at besøkande kan parkere på ein stad og flytta seg med felles transport til neste stad.

Kommunehuset vil naturlegvis være ope, slik at dei besøkande kan gjere seg kjent med den flotte kommunestyresalen, «Det Grøne Rommet» og huset sine andre fasilitetar.

**KONTAKTINFORMASJON – kven skal du/de kontakte for å delta?**

Det er etablert eit koordineringsteam som vil hjelpe til med koordineringa av alle bidrag og sørge for at informasjonen om dei ulike arrangementa og tilboda blir kjent. Etter kvart som dei ulike aktivitetane blir bestemt vil dei bli publisert på Hjelmeland kommune si Facebook- og heimeside.

Ta kontakt med underteikna dersom de har spørsmål eller vil føreslå aktiviteter:

**Jan S. Grimstad** - prosjektleiar – Hjelmeland Naturlegvis!

T: **404 39 012** | E: **jan.sverre.grimstad@hjelmeland.kommune.no**